मोरना। गांव मोरना में चार आरोपियों ने लाठी डंडे व तमंचों के बल पर घर में घुसकर व्यक्ति पर जानलेवा हमला कर घायल कर दिया तथा उसकी पत्नी के साथ दुष्कर्म का प्रयास किया। न्यायालय के आदेश पर चार आरोपियों के विरुद्ध मुकदमा दर्ज किया गया है।भोपा थाना क्षेत्र के गांव मोरना निवासी महिला ने न्यायालय के आदेश पर थाने पर मुकदमा दर्ज कराते हुए बताया कि गत 18 अगस्त की शाम को उसका बेटा घर में बैठा खाना खा रहा था। आरोप है कि तभी कस्बे के ही कपिल, अनिल, सुनील, सचिन हाथों में लाठी, डंडे व तमंचे लेकर गाली गलौच करते हुए घर में घुस गए और उसके बेटे पर जानलेवा हमला कर घायल कर दिया। शोर-शराबे की आवाज सुनकर बेटे की पत्नी आई तो उन्होंने उसे बुरी नीयत से दबोच लिया और उसके कपड़े फाड़ दिए तथा तमंचे के बल पर दुष्कर्म करने लगे। शोर सुनकर आस पड़ोस के लोग आ गए जिन्हें देख आरोपी आइंदा मिलने पर जान से मारने की धमकी देते भाग गए। सूचना पर पुलिस मौके पर पहुंच गई और घायलों को एंबुलेंस से प्राथमिक स्वास्थ्य केन्द्र मोरना ले गए। थाना प्रभारी डॉ. ब्रजेश प्रताप सिंह ने बताया कि न्यायालय के आदेश पर मुकदमा दर्ज कर विवेचना की जा रही है।